ดาวโจนส์,น้ำมัน,ทองคำสหรัฐปิดบวก
หุ้นดาวโจนส์ปิดบวก 61.97 จุด หลังประธานเฟดส่งสัญญาณตรึงดอกเบี้ยหนุนเศรษฐกิจ ด้านราคาน้ำมันเพิ่มขึ้น 32 เซนต์ ขณะที่ ทองคำบวก 5.20 ดอลลาร์
11 ก.พ. 2564

ดัชนีเฉลี่ยอุตสาหกรรมดาวโจนส์ปิดที่ 31,437.80 จุด เพิ่มขึ้น 61.97 จุด หรือ +0.20% ดัชนีเอสแอนด์พี 500 ปิดที่ 3,909.88 จุด ลดลง 1.35 จุด หรือ -0.03% และดัชนี แนสแดค ปิดที่ 13,972.53 จุด ลดลง 35.16 จุด หรือ -0.25%
ดัชนีดาวโจนส์ตลาดหุ้นนิวยอร์กปิดบวกเมื่อวันที่ 10 ก.พ. หลังนายเจอโรม พาวเวล ประธานธนาคารกลางสหรัฐ (เฟด) ย้ำว่า เฟดจะตรึงอัตราดอกเบี้ยที่ระดับต่ำต่อไปเพื่อกระตุ้นเศรษฐกิจและการจ้างงาน
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนมีนาคม เพิ่มขึ้น 32 เซนต์ ปิดที่ 58.68 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนเมษายน เพิ่มขึ้น 38 เซนต์ ปิดที่ 61.47 ดอลลาร์ต่อบาร์เรล
ราคาทองคำตลาดโคเม็กซ์ งวดส่งมอบเดือนเมษายน เพิ่มขึ้น 5.20 ดอลลาร์ ปิดที่ 1,842.70 ดอลลาร์ต่อออนซ์